CELEX: 32011D0482
Language: ro
Date: 2011-07-28 00:00:00
Title: 2011/482/: Decizia Comisiei din 28 iulie 2011 privind publicarea trimiterilor la standardul EN 15947 cu privire la cerințele esențiale de siguranță stabilite în Directiva 2007/23/CE a Parlamentului European și a Consiliului privind articolele pirotehnice [notificată cu numărul C(2011) 5310] Text cu relevanță pentru SEE

29.7.2011   
            
            
               RO
            
            
               Jurnalul Oficial al Uniunii Europene
            
            
               L 197/23
            
         DECIZIA COMISIEI
   din 28 iulie 2011
   privind publicarea trimiterilor la standardul EN 15947 cu privire la cerințele esențiale de siguranță stabilite în Directiva 2007/23/CE a Parlamentului European și a Consiliului privind articolele pirotehnice
   [notificată cu numărul C(2011) 5310]
   (Text cu relevanță pentru SEE)
   (2011/482/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2007/23/CE a Parlamentului European și a Consiliului din 23 mai 2007 privind introducerea pe piață a articolelor pirotehnice (1), în special articolul 8,
   având în vedere avizul comitetului permanent înființat în temeiul articolului 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice (2),
   întrucât:
   
               (1)
            
            
               La 20 septembrie 2010, autoritățile suedeze au ridicat o obiecție formală cu privire la părțile 3, 4 și 5 din standardul EN 15947, în special cu privire la cerințele pentru baterii și combinații.
            
         
               (2)
            
            
               Standardul EN 15947 consideră bateriile și combinațiile ca fiind în conformitate cu cerințele esențiale de siguranță ale Directivei 2007/23/CE dacă acestea sunt îngropate în sol moale sau fixate pe un postament, pentru a rămâne în poziție verticală în timpul funcționării.
            
         
               (3)
            
            
               Potrivit autorităților suedeze, standardul EN 15947 nu îndeplinește cerințele esențiale de siguranță stabilite la punctul 3 din anexa I la Directiva 2007/23/CE. Bateriile și combinațiile sunt utilizate în mod curent pe terenuri dure, cum ar fi solurile congelate și suprafețele din pavaj, asfalt sau beton. Standardul EN 15947 nu prevede un test pentru aceste baterii și combinații pe suprafețe dure. Prin urmare, există un risc ca respectivele baterii și combinații să nu rămână în poziție verticală în timpul funcționării pe terenuri dure. Standardul EN 15947 nu satisface cerința esențială de siguranță privind instrucțiunile de utilizare stabilite la punctul 3 litera (h) din anexa I la Directiva 2007/23/CE. Ca urmare a naturii focurilor de artificii, acestea sunt adesea utilizate seara târziu sau noaptea, când, din cauza lipsei de vizibilitate, instrucțiunile se citesc cu dificultate.
            
         
               (4)
            
            
               Preocupările semnalate de Suedia au fost abordate în cadrul Comitetului European pentru Standardizare (CEN), multe state membre insistând asupra faptului că, având în vedere condițiile climaterice deosebite ale acestora și reglementările naționale pentru utilizarea focurilor de artificii, bateriile și combinațiile care urmează să fie îngropate în sol sau să fie fixate pe un postament ar trebui incluse în standardul EN 15947. Prin urmare, bateriile și combinațiile care urmează să fie îngropate în sol sau fixate pe un postament au fost incluse în standardul respectiv pentru ca acestea să îndeplinească cerințele esențiale de siguranță stabilite în Directiva 2007/23/CE atunci când sunt însoțite de instrucțiuni de utilizare.
            
         
               (5)
            
            
               Comisia consideră că în statele membre în care focurile de artificii sunt utilizate mai ales în spații publice, în ciuda etichetării care impune fixarea pe un postament sau îngroparea în sol moale, anumite baterii și combinații sunt în practică adeseori doar plasate pe terenuri dure sau pe suprafețe dure. În alte state membre, unde focurile de artificii sunt utilizate mai ales pe proprietăți private, cerința de a îngropa bateriile și combinațiile în sol moale sau de a le fixa pe un postament va crește în mod efectiv siguranța acestora. Prin urmare, pentru a proteja utilizatorii și publicul împotriva accidentelor, este necesară revizuirea părților corespunzătoare din standardul EN 15947 pentru a adăuga diferitele tipuri de baterii și combinații și pentru a ține seama de diferențele dintre acestea. Ar trebui să se facă distincție între bateriile și combinațiile care sunt destinate și adecvate pentru a fi plasate pe o suprafață plană și dură și care trebuie să fie testate în acest mod, și bateriile și combinațiile care trebuie îngropate în sol moale sau fixate de un postament și testate în acest mod. Bateriile și combinațiile care nu sunt nici destinate, nici adecvate pentru a fi plasate pe o suprafață plană și dură, nici îngropate în sol moale sau fixate pe un postament, ar trebui incluse într-o a treia categorie suplimentară.
            
         
               (6)
            
            
               Ca urmare a necesității de a revizui părțile 3, 4 și 5 din standardul EN 15947 cu privire la baterii și combinații, trimiterile la aceste părți ar trebui publicate în Jurnalul Oficial al Uniunii Europene împreună cu un aviz suplimentar.
            
         
               (7)
            
            
               La 27 septembrie 2010, autoritățile franceze au ridicat o obiecție formală cu privire la părțile 3, 4 și 5 din standardul EN 15947, referitoare la absența unei încercări la cădere liberă și la absența stabilirii de distanțe de siguranță diferite pentru operatori și public.
            
         
               (8)
            
            
               Ca urmare a dezbaterii din cadrul CEN, s-a decis să nu se includă încercarea la cădere liberă în standardul respectiv, astfel cum propus Franța. Condiționarea mecanică în conformitate cu descrierile din standardul EN 15947 a făcut deja parte din seria anterioară de standarde EN 14035 și a fost foarte bine stabilită în trecut. Această metodă de încercare acoperă cerințele privind sensibilitatea la condiții normale și previzibile de manipulare și transport stabilite în Directiva 2007/23/CE.
            
         
               (9)
            
            
               Comisia consideră că încercarea de condiționare mecanică cuprinsă deja în EN 15947 acoperă în mod suficient cerințele privind sensibilitatea la condiții normale și previzibile de manipulare și transport stabilite în Directiva 2007/23/CE.
            
         
               (10)
            
            
               De asemenea, Franța a exprimat o preocupare conform căreia distanțele de siguranță stabilite în partea 3 din standardul EN 15947 nu protejează publicul în orice condiții, ci protejează numai utilizatorul. De exemplu, în cazul în care produsele sunt utilizate în apropiere de clădiri înalte, există un risc de a deteriora exteriorul acestor clădiri sau de a accidenta persoanele aflate pe balcoane și terase. Prin urmare, Franța a propus determinarea distanțelor de securitate pentru fiecare articol pirotehnic, luând în considerare raza de acțiune verticală maximă.
            
         
               (11)
            
            
               Dezbaterile CEN cu privire la distanțele de siguranță au arătat în mod clar că este necesară o singură distanță de securitate pentru toate articolele din cadrul unei anumite categorii. O abatere de la acest principiu ar implica riscuri semnificative, deoarece utilizatorul care nu dispune cunoștințe de specialitate ar fi nevoit să ajusteze distanța de siguranță înainte de utilizare.
            
         
               (12)
            
            
               Comisia consideră că prea multe distanțe de siguranță diferite pentru articolele pirotehnice din aceeași categorie, în special distanțe diferite pentru utilizatorii fără cunoștințe de specialitate și publicul acestora, ar crea confuzie în rândul utilizatorilor. Prin urmare, nu este necesară revizuirea părților 3, 4 și 5 din standardul EN 15947 în această privință, deoarece acesta îndeplinește deja cerințele esențiale de siguranță stabilite în Directiva 2007/23/CE,
            
         ADOPTĂ PREZENTA DECIZIE:
   Articolul 1
   Trimiterile la părțile 3, 4 și 5 din standardul EN 15947 se publică în Jurnalul Oficial al Uniunii Europene.
   Articolul 2
   (1)   Publicarea în Jurnalul Oficial al Uniunii Europene a trimiterilor la părțile 3, 4 și 5 din standardul EN 15947 este însoțită de următorul aviz suplimentar:
   „Până la revizuirea și republicarea standardului respectiv, statele membre consideră combinațiile și bateriile care respectă standardul EN 15947 ca fiind în conformitate cu cerințele esențiale de siguranță prevăzute în anexa I la Directiva 2007/23/CE a Parlamentului European și a Consiliului numai dacă, înainte de a fi introduse pe piață, acestea au fost etichetate în mod clar conform indicațiilor de mai jos.
   
                
            
            
               Pentru baterii și combinații care urmează să fie plasate pe teren plat:
               «Plasați bateria pe un teren plat» sau «Plasați combinația pe un teren plat».
            
         
                
            
            
               Pentru bateriile și combinațiile destinate îngropării în sol sau material moale:
               «Introduceți bateria vertical în sol moale sau în alt material moale neinflamabil, de exemplu în nisip» sau «Introduceți combinația vertical în sol moale sau în alt material moale neinflamabil, de exemplu în nisip».
            
         
                
            
            
               Pentru baterii și combinații care urmează să fie fixate pe un postament:
               «Fixați bine bateria în poziție verticală pe un postament solid», «Asigurați-vă că postamentul nu obstrucționează partea superioară a bateriei» sau «Fixați bine combinația în poziție verticală pe un postament solid», «Asigurați-vă că postamentul nu obstrucționează partea superioară a combinației». Metoda și mijloacele de fixare a bateriei sau a combinației pe un postament trebuie descrise în instrucțiunile de utilizare însoțitoare într-un mod suficient de detaliat și utilizând o terminologie care poate fi ușor înțeleasă de utilizatorii neprofesioniști.
            
         
                
            
            
               Pentru alte baterii și combinații: [specificați alte măsuri de siguranță dacă acestea nu sunt destinate și adecvate să fie plasate pe teren plat, să fie îngropate în sol sau în material moale sau să fie fixate de un postament].”
            
         (2)   Publicarea numărului de referință a unui standard național care transpune standardul EN 15947 se însoțește de mențiunea de la alineatul (1).
   Articolul 3
   Prezenta decizie se adresează statelor membre.
   
      Adoptată la Bruxelles, 28 iulie 2011.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 154, 14.6.2007, p. 1.
   
      (2)  JO L 204, 21.7.1998, p. 37.